[ શ્રી રસિક ઝવેરી ગુજરાતી પ્રવાસસાહિત્યમાં અનેરી ભાત પાડતી યાત્રા ‘અલગારી રખડપટ્ટી’ લઈને આવ્યા, આ રખડપટ્ટીની રોચક, ચોટદાર અને સરળ ભાષા તથા સહજ અનુભવોસભર પ્રવાસગ્રંથથી તેમની ગણના આગવા ગદ્યકાર તરીકે થવા માંડી. ત્યાર બાદ મુંબઈ સમાચારમાં તેમની કૉલમ ‘દિલની વાતો’ શરૂ થઈ. તે પછી દિલની વાતો ભાગ ૧ અને ૨ તથા તેમના અવસાન બાદ ભાગ ૩ પ્રસિદ્ધ થયા અને એ બધાંને ‘અલગારી રખડપટ્ટી’ જેવો જ ઉષ્માસભર આવકાર મળ્યો. દૈનિક પત્રકારત્વથી અલગ તેમની આ વાતો લોકોના હ્રદયને સ્પર્શી રહી કારણકે તેમાં સૂકા ઉપદેશોનો ભાર નહોતો કે મુદ્દાઓ બનાવવાની કોશિશ નહોતી. દિલની વાતોમાં એમણે જીવનના સ્મરણો આલેખ્યા છે. શ્રી વાડીલાલ ડગલી એ વિશે કહે છે કે ‘દિલની વાતોમાં જોયેલું, સાંભળેલું અને ક્યારેક વાંચેલું એ બધું એકઠું થાય છે. ખાંખાખોળા કરતો સંસ્કારી આત્મા જીવનને સમજવાનો પ્રયત્ન કરે ત્યારે કૃતજ્ઞતાની અને અહોભાવની લાગણી થાય છે.’